A magyar U19-es labdarúgó-válogatott sikeres Európa-bajnoki szereplését követően Erwin Koeman meghívta a Horvátország ellen készülő felnőtt keretbe, pályára azonban nem lépett. A 2009-es U20-as világbajnokságon bronzérmet szerző magyar válogatott kapusa, és a costa ricaiak elleni bronzmérkőzés hőse volt, miután három büntetőt is hárított a találkozót követő tizenegyes-párbaj során. A magyar U21-es labdarúgó-válogatott első számú kapusa volt. A felnőtt válogatottban az első mérkőzését 2014. május 22-én játszotta Dánia ellen. Részt vett a 2016-os labdarúgó-Európa-bajnokságon. Király Gábor a kontinenstorna után visszavonult a nemzeti csapattól, utódja Gulácsi lett, a 2018-as világbajnoki selejtezőkön az ő nevével kezdődött a válogatott összeállítása. Tagja volt a következő, a koronavírus-járvány miatt 2021-re halasztott Európa-bajnokságra nevezett keretnek is. A kontinenstornán ő volt a magyar válogatott elsőszámú kapusa, mindhárom csoportmérkőzésen ő állt a nemzeti csapat kapujában.